Chris Evans Dilaporkan Sedang Dalam Rundingan Untuk Kembali Sebagai Captain America
Chris Evans dilaporkan sedang dalam rundingan dengan Marvel Studios untuk kembali sebagai Captain America dalam Marvel Cinematic Universe (MCU). Menurut sumber Deadline, kepulangan semula Evans ke MCU mungkin sekadar penampilan istimewa dalam filem superhero MCU yang lain, bukannya sebagai watak utama atau filem terbaru Captain America. Ia seperti kemunculan Tony Stark lakonan Robert Downey Jr. dalam filem Spider-Man: Homecoming. Walaubagaimanapun, laporan Deadline tidak mendapat respon Marvel Studios, tetapi Evans memberi reaksi kepada khabar angin yang telah tersebar.  Menerusi laman Twitter peribadi, Evans telah menulis tweet, “Berita kepada saya” berserta dengan emoji yang mengangkat bahu. Walaupun tiada sebarang kenyataan mengenai laporan media, Evans sekurang-kurangnya mengambil perhatian terhadap berita tentang kepulangannya ke MCU. Selepas filem Avengers: Endgame yang lalu, Evans telah menyatakan kepada peminat bahawa dia akan bersara dari membawakan watak adiwira Captain America. Namun, beberapa bulan kebelakangan ini, telah timbul idea untuk melihatnya kembali meneruskan peranannya di MCU.  Kepada peminat filem-filem Marvel, adakah anda mahu melihat Captain America kembali ke MCU? kongsikan pendapat anda.